Wittebrood-nagmerrie: Man beboet, steeds gestrandFrancois en Monique Palm in Phuket. Foto: Facebook. Francois Palm (24), die man wat verlede maand saam met sy vrou op pad huis toe van hul wittebrood op die Abu Dhabi-lughawe voorgekeer is, is steeds daar gestrand. Past. Willem Palm, Francois se pa, het aan Maroela Media gesê dat sy seun daar in ŉ hof verskyn het en ŉ boete van R24 000 opgelê is. “Hy het nou nog ŉ brief van die ‘palace of peace’ nodig wat deur die sjeik gestempel is voordat hul sy paspoort aan hom sal terugbesorg”. Francois en sy vrou, Monique (24), is op 24 September deur Willem op hul familieplaas getrou. Francois het Monique die volgende dag op die lughawe verras met kaartjies na Phuket in Thailand en nie na Kaapstad soos hy haar laat glo het nie. Hulle het via Abu Dhabi teruggevlieg van Thailand. Op 3 Oktober op die lughawe in Abu Dhabi is daar twee .22-patrone in Monique se beursie gevind. “Francois het gesê dis syne. Hulle gebruik .22-patrone in daardie lande om sluipmoorde mee uit te voer, ons jag gereeld daarmee op die plaas en sy het net vergeet dat dit in haar beursie was,” het Willem gesê. Francois is daarna na Khalifa-polisiestasie geneem en is sedertdien in die sorg van ander Suid-Afrikaners, wat bekend is aan die familie, daar vrygelaat. Volgens Willem is die amptelike klag wat teen Francois gelê is die besit van onwettige ammunisie. “Ons het ŉ plasing daaroor gemaak op Facebook en het so R15 000 ingesamel gekry. Die balans het ons geleen en Sondagaand oorbetaal. Monique wou al ŉ kaartjie koop en na hom toe vlieg, dis regtig baie swaar op ons as familie. Ons kan darem gereeld Skype”. Volgens Willem kry hulle heelwat ondersteuning van die Suid-Afrikaanse ambassade in Abu Dhabi, maar nie van die Verenigde Arabiese Emirate se ambassade in Suid-Afrika nie. “Hulle het darem saam met hom gegaan toe hy in die hof moes verskyn en toe hy die boete moes gaan betaal”. Francois is ingelig dat dit nou tussen een en ses dae kan neem om die brief in die hande te kry, en hy hoop om teen volgende week iets te hoor. “Monique het gister hulle troualbum ontvang, maar het nog net een of twee foto’s op Facebook gesit,” sê Willem. “Sy sê sy voel te sleg om die foto’s te laai as Francois dit nog nie eers gesien het nie.”